René Matlovič

Prof. RNDr. **René Matlovič,** PhD., LL.M (* 31. júl 1967, Prešov) je slovenský humánny geograf, člen výkonnej rady Slovenskej akreditačnej agentúry pre vysoké školstvo, bývalý rektor Prešovskej univerzity v Prešove a bývalý dekan Fakulty humanitných a prírodných vied Prešovskej univerzity v Prešove.

## Životopis
Absolvoval Prírodovedeckú fakultu Univerzity Komenského v Bratislave, odbor geografia a kartografia, kde jeho myslenie ovplyvnil jeho školiteľ významný teoretický geograf prof. RNDr. Ján Paulov, DrSc. (1934-2014). V roku 1997 obhájil dizertačnú prácu zameranú na štúdium priestorovej štruktúry mesta (na príklade Prešova) na Fakulte biológie a vied o Zemi Lodžskej univerzity v Poľsku. Jeho školiteľom bol popredný poľský humánny geograf prof. dr. hab. Stanislaw Liszewski (1940-2016).  V roku 2000 sa habilitoval na Prírodovedeckej fakulte UK v Bratislave za docenta v odbore humánna a regionálna geografia. V roku 2007 bol po úspešnom inauguračnom konaní vymenovaný za profesora v odbore geografia. V r. 2017 si rozšíril kvalifikáciu a získal profesijný titul LL.M na Warsaw University of Management v odbore právo.

Na Prešovskej univerzite a jej inštitucionálnych predchodcoch pôsobil v r. 1990-2019, od r. 2004 vo funkcii mimoriadneho profesora a od r. 2007 ako riadny profesor na katedre geografie a aplikovanej geoinformatiky. V r. 2000-2007 vykonával funkciu prodekana fakulty pre vedu a doktorandské štúdium. V r. 2007-2015 bol rektorom Prešovskej univerzity v Prešove. V r. 2015-2019 zastával funkciu dekana Fakulty humanitných a prírodných vied. Prednášal aj na Filozofickej fakulte Prešovskej univerzity, Fakulte manažmentu Prešovskej univerzity a Prírodovedeckej fakulte Univerzity P.J. Šafárika v Košiciach. Bol tiež profesorom na Ústave sociológie Historicko-sociologickej fakulty Rzeszowskej univerzity a neskôr profesorom na Fakulte telesnej výchovy Rzeszowskej univerzity v Poľsku. V r. 2006 pôsobil ako hosťujúci profesor na Université des Sciences et Technologies de Lille vo Francúzsku. Prednášal aj na ďalších zahraničných univerzitách - Univerza v Mariboru (Slovinsko), Soochow University in Taipei (Taiwan), Tokyo International University (Japonsko) a University of Toronto (Canada) a absolvoval študijnú stáž na Oxford Academy for Education and Development. Od r. 2019 je členom a podpredsedom výkonnej rady Slovenskej akreditačnej agentúry pre vysoké školstvo v Bratislave a samostatným vedeckým pracovníkom na Geografickom ústave Slovenskej akadémie vied v Bratislave.

Vo svojej vedecko-výskumnej činnosti sa zameriava na komplexné štúdium intraurbánnych štruktúr s osobitným zreteľom na ich premeny v kontexte sociálno-ekonomickej transformácie, globalizácie, konceptu kvality života, demografické analýzy a prognózy, regionálne disparity na Slovensku, regionálny rozvoj a konkurencieschopnosť regiónov, geografiu relígií, dejiny geografie na Slovensku a na vývoj geografického myslenia v kontexte paradigmatického vývoja humánnej geografie.

Je autorom 339 publikačných jednotiek, z toho 8 monografií, 157 pôvodných vedeckých prác, z toho 67 uverejnených v zahraničí. Eviduje 1 557 citácií a ohlasov, z toho 675 zahraničných a 652 indexovaných v citačných databázach WoS alebo Scopus. Vychoval 9 ukončených doktorandov. Aktívne sa zúčastnil viacerých svetových a kontinentálnych kongresov IGC (Glasgow 2004, Tunis 2008, Kolín nad Rýnom 2012, Dublin 2024), AAG (New York 2012, Boston 2017) a EUGEO (Amsterdam 2007, Bratislava 2009, London 2011 a Budapest 2015). Viedol 3 medzinárodné výskumné projekty a 6 domácich grantových projektov. V r. 2006-2014 bol prezidentom Slovenskej geografickej spoločnosti pri SAV.  Bol členom výkonného výboru EUGEO – európskej asociácie geografických spoločností, viceprezidentom ACEU - Aliancie stredo-východoeurópskych univerzít,, členom pracovnej skupiny pre fyziku a vedy o Zemi a vesmíre Akreditačnej komisie – poradného orgánu Vlády SR, členom komisie VEGA č. 3 pre vedy o Zemi a vesmíre, členom spoločnej odborovej komisie doktorandského štúdia vo vednom odbore 13-03-9 regionálna geografia, členom vedeckých rád na iných vysokých školách – Technickej univerzity v Košiciach, Univerzity P. J. Šafárika v Košiciach, Katolíckej univerzity v Ružomberku, Trenčianskej univerzity A. Dubčeka v Trenčíne, Přírodovědecké fakulty Univerzity Palackého v Olomouci, Fakulty prírodných vied UKF v Nitre, Fakulty výrobných technológií v Prešove TU v Košiciach, Pedagogickej fakulty PU, Fakulty športu PU, Fakulty manažmentu PU,  Zakarpatskej štátnej univerzity v Užhorode a Ústavu vedy a výskumu Univerzity M. Bela v Banskej Bystrici. Je členom Slovenského národného geografického komitétu a v r. 2012-2024 bol členom riadiaceho výboru komisie Medzinárodnej geografickej únie (IGU) "On the dynamic of economic spaces". Je hlavným redaktorom vedeckého časopisu Folia Geographica, ktorý bol počas jeho pôsobenia zaradený do databáz Scopus a WoS. Pôsobí alebo pôsobil ako člen redakčných rád vedeckých časopisov doma (Region Direct, Geografický časopis, Acta Geographica Universitatis Comenianae, Geografická revue,  Acta Geoturistica) a v zahraničí – Peregrinus Cracoviensis, Journal of Innovation and Entrepreneurship, Prace Geograficzne UJ, Geografie – sborník České geografické společnosti, Acta Universitatis Lodziensis - Folia Geographica Socio-oeconomica, Czasopismo Geograficzne, Geojournal of Tourism and Geosites, Hrvatski Geografski Glasnik. V r. 2016-2019 bol podpredsedom KEGA - Kultúrnej a edukačnej grantovej agentúry. Získal mnoho ocenení - Zlatá medaila Prešovskej univerzity, Cena mesta Prešov, Cena predsedu Prešovského samosprávneho kraja,, Pamätná medaila pri príležitosti 95. výročia založenia Univerzity Komenského v Bratislave a pod. V r. 2018 mu bolo udelené čestné členstvo Poľskej geografickej spoločnosti a pamätná medaila pri príležitosti 100. výročia Poľskej geografickej spoločnosti.

## Dielo
Autor a spoluautor monografií:
* *Zakarpatsko* (1995)
* *Geografia priestorovej štruktúry mesta Prešov* (1998)
* *Trasy za poznaním Slovenska* (1998)
* *Geografia relígií - náčrt problematiky* (2001)
* *Geografia obyvateľstva Slovenska so zreteľom na rómsku minoritu* (2005).
* *Geografické myslenie* (2015).

Autor a spoluautor učebníc a učebných textov:
* *Vlastiveda Prešova* (1994)
* *Geografia verejnej správy* (1999)
* *Regionálny rozvoj pre geografov* (2010)
* *Destinačný marketing pre geografov* (2017)

Autor a spoluautor štúdií (výber):
* *Geografia – hľadanie tmelu (k otázke autonómie a jednoty geografie, jej externej pozície a inštitucionálneho začlenenia so zreteľom na slovenskú situáciu)* (2006)
* *Hybridná idiograficko-nomotetická povaha geografie a koncept miesta s dôrazom na humánnu geografiu* (2007)
* *Regionálne disparity a ich riešenie na Slovensku v rozličných kontextoch* (2011)
* *Spoločenská relevancia a budovanie značky geografie* (2012)
* *Religiosity in Slovakia After the Social Change in 1989* (2015)
* *Neoliberalization of the higher education in Slovakia: a geographical perspective* (2017)
* *Spatial polarity and spatial polarization in the context of supranational and national scales: regions of Visegrad countries after their accession to the EU* (2018)
* *First and second order discontinuities in world geographical thought and their primary reception in Slovak geography* (2020)
* *Challenges and opportunities for human geography: a few remarks* (2020)
* *Inštitucionalizácia geografie na Univerzite Komenského v Bratislave v r. 1922-1926* (2022)
* *Polycrisis in the Anthropocene as a key research agenda for geography: ontological delineation and the shift to a postdisciplinary approach* (2024)
* *The Metamodern Shift in Geographical Thought: Oscillatory Ontology and Epistemology, Post-disciplinary and Post-paradigmatic Perspectives* (2025)

## Referencie

## Externé odkazy
* Profil R. Matloviča na stránkach Slovenskej akadémie vied
* Osobnosti.sk
* Životopis na stránkach Prešovskej univerzity v Prešove 

Kategória:Slovenskí univerzitní profesori
Kategória:Slovenskí geografi
Kategória:Rektori Prešovskej univerzity v Prešove
Kategória:Osobnosti z Prešova
Kategória:Dekani Fakulty humanitných a prírodných vied Prešovskej univerzity v Prešove